Merkezê Cigêrayîşanê Stratejîkan ê Rojawanî mabênê 6-8’ê Temmuze de hemverê DAÎŞ’î de forûmêko mîyanneteweyî viraştibi. Beşdaranê forûmî ra Ergun Babahan, Hayko Bagdat û Arzû Demîre qalê çimdarîyê xo kerdî.
Babahan: Babeta DAÎŞ’î Ganî Rojdem de Bo
Beşdaranê forûmî ra rojnamekar Ergun Babahanî vat, „Rojawanî konferansêkê mîyanneteweyî yê xeylî serkewteyî rê meymandarî kerde. Xeylî cayanê dinya ra, Afrîkaya Başûre ra, Hîndistan, Ewropa û Amerîka ra xeylî ekspertê DAÎŞ’î, huqûqnas, psîkolog, pawitoxê cinîyan û alimî tewrê konferansî bîyî. Mucadeleyê hemverê DAÎŞ’î de Ewropa zî dej ant, labelê înanê ke bedelo tewr giran da Kurdî û bi taybetî zî Êzidîyî bîyî. Cinîyî sey koleyan ameyî rotene, bi mîlyonan merdimî ca û wareyê xo ra bîyî. Na yewe ra ganî babeta DAÎŞ’î tim rojdem de bêro verdayene, seba ke reyna sereyê xo nêdaro we ganî bêro astengkerdene. Na babete de îdareyê Rojawanî xeylî qerardar o. Bi Yewîya Ewropa û Neteweyê Yewbîyayeyî dir mîyanê têkilîye de yo.
Hayko Bagdat: YPG’yijan Tirkîya zî tede Dinya Belayêk ra Xelesna
Beşdaranê konferansî ra Hayko Bagdatî derheqê YPG’yî de çimdarîyê xo ard zîwan û vat: „Ez ameya Rojawan. Mi tîya DAÎŞ’ijê esîrî dîyî. Pîya bi hemmeslekanê xo ma çend DAÎŞ’ijan dir qisey kerd. Bitehluke bi ke merdim merdimanê ke bîyê sebebê a barbarîye bivîno. Min înan ra yewî dir pêvînayîş kerd. Çîyo ke bala mi ante ters û qesawetê ‚tirêm înan ra yeno ke reyna wina bikerê‘ bi. Bagdatî ard ziwan ke çîyo ke ê dî û yo ke verê nikayî televîzyon de dîyo yewbînan ra xeylî cîya bî û vat, tewr zaf YPG’yijan ê ser o tesîr kerdo. Bagdatî vat, „Merdiman tîya bi qehremanîyêka pîle seba ke çeteyanê tewr xiraban asteng bikerê canê xo feda kerd. Bi taybetî zî gama ke ez şîya şehîdgeyê Kobanê nê çîyî mi ser o zaf tesîr kerd.“ Bagdatî ard ziwan ke ê şîyê serdana hêzanê xopawitişî û vat, „Tabûrê Suryanîyan estê. Tabûrê Ermenîyan estê. Tarbûranê Ermenîyan mi ser o xeylî tesîr kerd. Seba ke Ermenîyan dimayê qirkerdişî ra gama yewine qey pawitişê heqanê xo, qey ke hemverê xirabî de şer bikerê çekî girewtî.“
Demîre: Vera Zihnîyetê DAÎŞ’î Ganî Detek Îdareyê Demokratîkî yê Xoserî rê Bêro Pêşkêşkerdene
Beşdaran ra rojnamekare Arzû Demîre zî ard ziwan, vatişê ‚ganî çeteyî Vakur û Rojakewtena Sûrîye de bêrê muhakemekerdene‘ yo ke encamnameyê konferansî de ame bewlîkerdene vatişêko xeylî muhîm o. Demîre vat, „Babetêka bîne zî a ya ke tayê herêman de hewna zî bingeyê DAÎŞ’î esto. Cayanê ke wextêko derg tede serdest bîyî xo rê bingeyêk aferna. Îdareyo Demokratîk o Xoser ê Rojawan û Vakur û Rojakewtena Sûrîye jehrkiştoxê zihnîyetê DAÎŞ’î yo, loma ganî bêro xurtkerdene.“
